Aet juba luges oma garderoobi üles. Minu ülerõivad on kõik mustad (nii mantel kui jope). Alarõivad on ka suures osas mustad. Aga mulle meeldivad ka erksamad lisandid või siis klassika või siis "kiiksuga". Punaseid riideid on ka natuke ja rohelisi.  Olen ümaramat sorti naisterahvas, kui see oluline peaks olema. Mitte just pikk, tänapäeval pigem lühike (168cm). Praegu  tumedama pruuni peaga. Aga muidu blond või punapea (selline hennapunane või kastanpruun, mitte lillakaspunane). Sõrmuseid ei kanna. Isegi abielusõrmus on karbis.  Mida veel. Soojad, pehmed asjad meeldivad. Jalad külmetavad tihti, sest meie korteris on põrand jahe. Külmemal talvel armastan soojade sokkidega magada. Siis meeldib mulle lugeda ja kududa voodis enne magamaminekut soe asi ümber.  Tegin endale Kiri rätiku mustast villasest lõngast. Pärast viimistlemist eksponeerin.  Mulle meeldivad:  Tšehhovi-aegne vene mõisaromantika (pikad pitskindad, õlasallid, nalivka ja kirjandus), punk, kunstiinimesteasjad (ehk siis kiiksud kiiksude pärast), pisut meeldib gooti, eesti folkloor (nt kaheksakand ja muud märgid) ja üldse eesti asjad.  Samas ruunid/hieroglüüfid mulle enda küljes ei meeldi - nende tähendus on mulle võõras.  Värvide soojad toonid meeldivad. Rohelise, sinise ja kollase külmad toonid ei meeldi eriti. Kui just, siis mingis sobivas koosluses. Sügava tooniga lilla meeldib.